Існуюць розныя меркаванні адносна паходжання гэтай красамоўнай, хоць для Беларусі і нярэдкай назвы — Латыгаль. Адно з найбольш верагодных — ад этнонімаў Латгалія, латгалы — тэрыторыя сучаснай Усходняй Латвіі і племя, якое там некалі пражывала. Напэўна, даўным- даўно гэту зямлю аблюбаваў і балцкі народ. Латгалы доўгі час былі язычнікамі. А менавіта недалёка ад Латыгалі захаваліся, па ўсім відаць, паганскія магілы, выкладзеныя неапрацаванымі каменнямі. Раскопкі на старажытных могілках не праводзіліся, і зямля хавае яшчэ шмат таямніц. Ці ёсць жа якія іншыя доказы, што жывуць у гэтых мясцінах нашчадкі балцкага народа? А хоць бы ў падабенстве латгальскіх і паўночнабеларускіх страў. Вараны сыр з кменам, кашы з ячных круп, запраўленыя смажанай грудзінкай, гатуюць і латышы, і беларусы.